CELEX: 32017R1389
Language: lt
Date: 2017-07-26 00:00:00
Title: 2017 m. liepos 26 d. Komisijos reglamentas (ES) 2017/1389, kuriuo dėl ES etaloninės per maistą plintančių virusų tyrimo laboratorijos skyrimo iš dalies keičiamas Europos Parlamento ir Tarybos reglamento (EB) Nr. 882/2004 VII priedas (Tekstas svarbus EEE. )

27.7.2017   
            
            
               LT
            
            
               Europos Sąjungos oficialusis leidinys
            
            
               L 195/9
            
         KOMISIJOS REGLAMENTAS (ES) 2017/1389
   2017 m. liepos 26 d.
   kuriuo dėl ES etaloninės per maistą plintančių virusų tyrimo laboratorijos skyrimo iš dalies keičiamas Europos Parlamento ir Tarybos reglamento (EB) Nr. 882/2004 VII priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (1), ypač į jo 32 straipsnio 5 dalį,
   kadangi:
   
               (1)
            
            
               Reglamentu (EB) Nr. 882/2004 nustatytos Europos Sąjungos (toliau – ES) etaloninių maisto, pašarų ir gyvūnų sveikatos tyrimo laboratorijų bendrosios užduotys, pareigos ir joms keliami reikalavimai. ES etaloninės maisto ir pašarų tyrimo laboratorijos yra išvardytos to reglamento VII priedo I dalyje. Į šį sąrašą neįtraukta ES etaloninė per maistą plintančių virusų tyrimo laboratorija. Tačiau to reglamento 32 straipsnio 5 dalyje nustatyta, kad į VII priedą Komisija gali įtraukti papildomų ES etaloninių laboratorijų;
            
         
               (2)
            
            
               ES etaloninės laboratorijos turėtų būti atsakingos už pašarus ir maistą reglamentuojančių teisės aktų ir gyvūnų sveikatos sritis, kuriose reikalingi tikslūs analitiniai ir diagnostiniai rezultatai. Nors yra tinkamai parengtų virusų aptikimo maiste metodų, kontrolė nėra tokia veiksminga, nes tyrimai taikomi skirtingai. Tai, kad nevykdomi jokie kvalifikacijos tikrinimai siekiant įvertinti nacionalinių etaloninių laboratorijų taikomus metodus ir jų gebėjimą atlikti tyrimus, riboja kai kurių nacionalinių etaloninių laboratorijų ir oficialiųjų laboratorijų galimybę gauti veiklai pagal Reglamento (EB) Nr. 882/2004 reikalavimus vykdyti reikalingą akreditaciją. Todėl tai, kad nėra ES etaloninės per maistą plintančių virusų tyrimo laboratorijos, turi neigiamo poveikio kompetentingų institucijų gebėjimui vykdyti šios srities oficialiąją kontrolę;
            
         
               (3)
            
            
               2016 m. gruodžio 16 d. Komisija paskelbė kvietimą teikti paraiškas atrinkti ir paskirti ES etaloninę per maistą plintančių virusų tyrimo laboratoriją. Atrinkta Livsmedelsverket laboratorija turėtų būti paskirta ES etalonine per maistą plintančių virusų tyrimo laboratorija;
            
         
               (4)
            
            
               todėl Reglamento (EB) Nr. 882/2004 VII priedo I dalis turėtų būti atitinkamai iš dalies pakeista;
            
         
               (5)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 882/2004 VII priedo I dalis papildoma šiuo 22 punktu:
   
      „22.   ES etaloninė per maistą plintančių virusų tyrimo laboratorija
      
      Livsmedelsverket
      Upsala
      Švedija.“
   
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. liepos 26 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 165, 2004 4 30, p. 1.